Maatietopalvelu

Kyselyvastaus

**Asiakirjan tunnus:** KT807

**Päivämäärä**: 15.4.2024

**Julkisuus:** Julkinen

**Djibouti / Yleinen tilannekuva, mielenosoitukset**

**Djibouti / Overall situation, demonstrations**

Kysymykset

1) Mikä on Djiboutin yleinen poliittinen ja yhteiskunnallinen tilanne?
2) Millainen on Djiboutin turvallisuustilanne? Minkälaisia sosiaalisia, poliittisia ja/tai aseellisia konflikteja Djiboutissa on ollut? Miten nämä konfliktit vaikuttavat nykypäivään?
3) Mikä on maan ihmisoikeustilanne?
4) Minkälainen oikeusjärjestelmä Djiboutissa on? Onko maassa mahdollista turvautua viranomaisiin ja koskeeko se kaikkia väestöryhmiä?
5) Mikä on Djiboutin taloudellinen ja humanitaarinen tilanne?
6) Voivatko kaikki Djiboutin kansalaiset liikkua ja muuttaa vapaasti maan sisällä?
7) Onko Djiboutissa ollut mielenosoituksia? Onko mielenosoituksiin osallistuneisiin kohdistunut oikeudenloukkauksia?

Questions

1. What is the general political, social and security situation in Djibouti?
2. What is the security situation in Djibouti? What kind of social, political and/or armed conflicts have there been in Djibouti? Do past conflicts still affect the Djiboutian society?
3. What is the human rights situation in Djibouti?
4. How does the rule of law work in Djibouti? Is state protection available for all segments of population?
5. What is the economic and humanitarian situation in Djibouti?
6. Do all Djiboutian citizens enjoy freedom of movement and the ability to change their place of residence inside the country?
7. Have there been demonstrations in Djibouti? Have there been infringements against those involved in the demonstrations?

# Mikä on Djiboutin yleinen poliittinen ja yhteiskunnallinen tilanne?

Djiboutin itsenäistyttyä vuonna 1977 somalijohtaja Hassan Gouled Aptidon pystytti autoritaarisen yksipuoluejärjestelmän ja toimi presidenttinä vuoteen 1999 asti. Vuonna 1999 Djiboutin ensimmäisissä monipuoluevaaleissa presidentiksi valittiin Ismail Omar Guelleh, joka valittiin uudelleen toiselle kaudelle vuonna 2005. Sittemmin hän jatkoi toimikauttaan perustuslain muutoksella, jonka ansiosta hän saattoi jatkaa seuraavatkin toimikaudet. Viidennen kautensa hän aloitti vuonna 2021.[[1]](#footnote-1)

Djiboutissa on ollut vallankaappausyrityksiä. Helmikuussa 2022 poliisipäällikkö Zakariye Sheikh Ibrahim ja korkea-arvoinen sotilasvirkailija Abdillahi Farah asetettiin kotiarestiin. Molempia syytettiin osallisuudesta vallankaappauksen suunnitteluun presidenttiä vastaan. Muiden korkea-arvoisten entisten hallituksen jäsenten, kuten Bode Mohamed Boden, kerrottiin olevan kotiarestissa osana väitettyä vallankaappausta koskevia tutkimuksia. Marraskuussa 2021 ilmavoimien luutnantti Fouad Youssouf Ali tuomittiin vallankaappausyrityksestä vankeuteen.[[2]](#footnote-2)

Djiboutissa on teknisesti ottaen monipuoluejärjestelmä, mutta hallitseva UMP (*Union pour la Majorité Présidentielle[[3]](#footnote-3)*) -koalitio käyttää autoritaarisia keinoja säilyttääkseen hallitsevan asemansa. Opposition[[4]](#footnote-4) toimintamahdollisuuksia rajoitetaan voimakkaasti, ja Guellehiin tai UMP:hen kohdistuvaa kritiikkiä esittäviä toimittajia ja aktivisteja ahdistellaan tai pidätetään säännöllisesti.[[5]](#footnote-5) UMP:tä kontrolloi etenkin presidentin issa-somaleja edustava RPP, (*Rassemblement Populaire pour le Progrès*),[[6]](#footnote-6)jakoalitiossa ovat mukana myös [ei-aseistettu], afareja edustava FRUD (josta myöhemmin lisää), PND (*Parti national démocratique*, *National Democratic Party*), PPSD (*Parti Populaire Social Démocrate*, *Peoples Social Democratic Party*) ja UPR (*Union des Partisans de la Réforme*, *Union of Reform Partisans*)[[7]](#footnote-7).

65-jäsenisen, yksikamarisen kansalliskokouksen (Assemblée Nationale) vaaleissa, jotka järjestettiin 24.2.2023, UMP-koalitio sai 58 paikkaa ja UDJ seitsemän paikkaa.[[8]](#footnote-8) Maaliskuussa 2022 maassa järjestettiin alue- ja kunnallisvaalit, jotka UMP voitti lähes ilman kilpailua. Ali Sabieh oli ainoa alue, jossa oli myös muita puolueita kilpailijoina.[[9]](#footnote-9) Oppositiopuolueet joko rajoittivat toimintaansa tai boikotoivat vaaleja, joita ne eivät pitäneet vapaina tai oikeudenmukaisina.[[10]](#footnote-10) Kansalais- ja poliittisten oikeuksien toteutumista eri maissa seuraava Freedom House -järjestö luokittelee Djiboutin ei-vapaaksi valtioksi. Järjestön vuosittaisella vapausindeksillä Djibouti sai vuonna 2022 yhteensä 24/100 pistettä 100 pisteen osoittaessa suurinta mahdollista vapautta.[[11]](#footnote-11)

Poliittisia puolueita on Djiboutissa väestömäärään suhteutettuna paljon, mikä antaa harhaanjohtavan kuvan, koska presidentin UMP-koalitio hallitsee politiikkaa kohtaamatta suurempia haasteita. Oppositio on hyvin jakautunut, ja se voidaan yleisesti luokitella kolmeen ryhmään: ensinnäkin on oppositiokoalitioita kuten AMAD (*Alliance for Democratic Alternation Movements*), joka koostuu CDU-, PPD- ja ARD -puolueista. Toiseksi on olemassa UDJ (*Union for Development and Justice*), joka on neljäs laillinen oppositiopuolue, mutta joka on läheisessä yhteydessä UMP:hen. Kolmanneksi on olemassa ns. laittomia poliittisia liikkeitä, kuten RADDE (*Rassemblement pour l’Action de Développement et la Démocratie*), MRD (*Mouvement pour le Renouveau Démocratique*)[[12]](#footnote-12), MODEL (*Movement for Development and Liberty*) ja aseistettu FRUD (tästä lisää myöhemmin). Teknisestä monipuoluejärjestelmästä huolimatta poliittisten puolueiden rekisteröintiprosessi ei ole läpinäkyvä, ja tiettyjä puolueita kuten RADDE, MRD ja MODEL kielletään osallistumasta vaaleihin.[[13]](#footnote-13) RADDE:n kannattajat järjestivät tammikuussa 2021 useita mielenosoituksia presidentti Guellehin viidennen kauden presidenttiehdokkuutta vastaan pääkaupunki Djiboutissa.[[14]](#footnote-14)

Djiboutin väestöstä (väkilukuarviot vaihtelevat lähteestä riippuen, esim. vuonna 2022 yht. 1 013 179[[15]](#footnote-15) tai vuonna 2023 yht. 976 143[[16]](#footnote-16) asukasta) noin 60 % on etniseltä taustaltaan somaleja, 35 % afareja ja 5 % muita kuten Jemenin arabeja, ranskalaisia, etiopialaisia ja italialaisia.[[17]](#footnote-17)

Maan viralliset kielet ovat ranska ja arabia, minkä lisäksi maassa puhutaan somalia ja afaria.[[18]](#footnote-18) Ranskaa puhutaan etenkin pääkaupungissa virallisessa ja muodollisessa viestinnässä,[[19]](#footnote-19) ja sen sujuva osaaminen on erityisen tärkeää niille, joilla on poliittisia päämääriä. Peruskouluissa ja lukioissa ranska toimii opetuskielenä.[[20]](#footnote-20) Somali on yleisesti puhuttu kieli koko maassa (”lingua franca”),[[21]](#footnote-21) mutta sitä kirjoitetaan vain harvoin eikä sitä opeteta kouluissa[[22]](#footnote-22). Afarin kieltä käytetään enimmäkseen afarien asuttamilla alueilla Tadjourah’nlahden pohjois- ja länsipuolella,[[23]](#footnote-23) ja sen käyttö on vähenemässä pääkaupungissa somalin ja ranskan hyväksi[[24]](#footnote-24). Afarin kielellä ei ole kirjallista perinnettä, mutta sitä on mahdollista kirjoittaa.[[25]](#footnote-25) Arabia on Koraanissa käytetty kieli ja osa kouluopetusta.[[26]](#footnote-26) Monet djiboutilaiset ovat monikielisiä.[[27]](#footnote-27)

Djiboutissa henkilön klaanitausta vaikuttaa taloudellisiin ja poliittisiin mahdollisuuksiin. Avainasemissa taloudessa (esim. valtiojohtoisissa yrityksissä) ovat pääasiassa issa-somalit ja sen alaklaanit, joilla on yhteyksiä Djiboutin presidentin sukuun. Issa-alaklaaniin kuuluvia henkilöitä asuu Djiboutin eteläosassa ja Somalimaassa (Somaliassa) ja Etiopiassa. Pääkaupunki Djibouti Cityn (ransk. Djibouti Ville[[28]](#footnote-28)) asukkaat ovat pääasiassa issoja.[[29]](#footnote-29) Noin 60–80 % Djiboutin somalialaisista on issoja, jotka jakautuvat edelleen kahteen alaklaaniin abgaleihin ja dalloleihin, joihin liitettään lisäksi autonominen wardiq -klaani (josta perinteiset päälliköt l. ugat valitaan). Presidentti Guelleh kuuluu abgalien mamasan – alaklaaniin, jonka vaikutusvalta perustuu siihen, että he ovat vallankahvassa pääkaupungissa. Dallolien suurin alaklaani furlaba kilpailee vaikutusvallasta mamasanien kanssa.[[30]](#footnote-30)

Afareita asuu perinteisesti Etiopian ja Eritrean vastaisilla raja-alueilla rajojen molemmin puolin.[[31]](#footnote-31) Afarit ovat jakautuneet alueellisesti neljään sulttaanikuntaan[[32]](#footnote-32): Obockin seudulla sijaitseva Rahaytan ja Tadjourah’n seudulla sijaitseva Tadjourah’n sulttaanikunta, jotka muodostuvat adali -enemmistöheimosta; Gobaadin sulttaanikunta, jonka enemmistöheimo on debné; sekä Awsan sulttaanikunta, jonka suurin heimo on modayto. Lukumääräisesti vähemmän merkittäviä, mutta poliittista painoarvoa omaavia heimoja ovat badoyta-mela (jonka jäseniä on kaikissa sulttaanikunnissa ja jonka vaikutusalue ulottuu Punaiseltamereltä Etiopiaan asti) ja hassoba (joka on henkilömäärältään pieni mutta maantieteellisesti laaja). Hassobaiden taloudellinen toiminta 1800-luvulta lähtien on tehnyt heimosta varsin varakkaan, mikä antaa sille erityisen aseman afar-yhteisössä.[[33]](#footnote-33) Afar-sulttaanien tehtävät ovat nykyään suurelta osin seremoniallisia, ja afarien perinteisen hierarkian merkitys on vähentynyt.[[34]](#footnote-34)

Djiboutin poliittisten erimielisyyksien taustalla on osittain väestön etninen identifioituminen afareiksi ja somaleiksi. Presidentti Guelleh’n hallitus syrjii afareja suosimalla somaleja ja etenkin omaa mamasan-klaaniaan. Afrikan sarveen perehtyneen Marc Fontrierin mukaan somalien ja afarien välisistä huomattavista jännitteistä huolimatta issojen alaklaanin furlaban ja afarien välinen kilpailu mamasan -klaania vastaan on lähentänyt näitä kahta ryhmää toisiinsa ja furlabojen ja afarien välit ovat solidaariset.[[35]](#footnote-35) Bertelsmann Stiftung -säätiön raportissa arvioidaan, että vaikka valta- ja resurssiristiriitoja esiintyy, ne ilmenevät harvoin etnisinä, uskonnollisina tai alueellisina kiistoina. Raportin mukaan vallanpitäjien ja keskeisistä poliittisista ja taloudellisista asemista syrjäytyneiden välillä ei ole selvää etnistä jakoa, vaikka issa-somalien asema on ylivoimainen poliittisesti ja taloudellisesti.[[36]](#footnote-36)

Djiboutin asukkaista 94 % on uskonnolliselta taustaltaan sunnimuslimeja, ja heistä lähes kaikki ovat Djiboutin kansalaisia. Loput 6 % ovat pääosin ulkomailla syntyneitä asukkaita, jotka ovat uskonnolliselta taustaltaan shiiamuslimeja, kristittyjä, hinduja, juutalaisia, bahaita ja ateisteja.[[37]](#footnote-37) Islam on virallinen valtionuskonto, mutta ei-muslimit saavat harjoittaa uskontoaan. Perustuslaissa ei syrjitä eri uskontoja, eikä ole olemassa lainsäädäntöä, jolla voisi syyttää henkilöitä siitä, että nämä eivät noudata perinteisiä islamin opetuksia. Uskonnollinen suvaitsevaisuus on yleisesti hyväksyttyä, eikä uskonnollisiin vähemmistöihin kohdistuvaa väkivaltaa tai syrjintää ole raportoitu. Julkishallinnossa ei-muslimien syrjintä ei ole harvinaista. Kristinuskoon kääntyneihin henkilöihin kohdistuneista uhkailuista raportoidaan säännöllisesti. Muiden kuin muslimiryhmien on rekisteröidyttävä virallisesti sisäministeriöön.[[38]](#footnote-38) Rekisteröidyt ei-islamilaiset uskonnolliset ryhmät voivat toimia vapaasti, ja rekisteröimättömät ryhmät voivat harjoittaa jumalanpalveluksia yksityisesti, vaikka julkinen uskonnon julistaminen on laitonta.[[39]](#footnote-39)

# Millainen on Djiboutin turvallisuustilanne? Minkälaisia sosiaalisia, poliittisia ja/tai aseellisia konflikteja Djiboutissa on ollut? Miten nämä konfliktit vaikuttavat nykypäivään?

1990-luvun alusta 2000-luvun alkupuolelle Djiboutissa käytiin noin kymmenvuotinen sisällissota.[[40]](#footnote-40) Sisällissota alkoi, kun etnisen Afar -vähemmistön ja somalienemmistön väliset levottomuudet kärjistyivät. Levottomuudet päättyivät sittemmin afarikapinallisten ja somalien issa-hallituksen väliseen sopimukseen.[[41]](#footnote-41) Afarien FRUD (ransk. *Front pour la Restoration de l’Unité et de la Démocratie,* engl. *Afar Front for the Restoration of Unity and Democracy*[[42]](#footnote-42)) -kapinallisten toiminta päättyi vuonna 2001, jolloin lähes kaikki FRUD:in haarat liittyivät UMP:hen, esim. eräs FRUD-kapinallishaara laski aseensa ja muuttui poliittiseksi ARD-puolueeksi (*Republican Alliance for Development*). Eräs FRUD:in haaroista teki rauhansopimuksen hallituksen kanssa jo vuonna 1994, ja haarasta tuli poliittinen FRUD-puolue (ks. sivulla 2 mainittu, että UMP-koalitiossa on mukana FRUD). Kuitenkin ns. FRUD-Armé -haara päätti jatkaa aseellista toimintaa tehden satunnaisia iskuja maan pohjoisosissa. Kapinallisten tarkoitus on ollut haastaa Issojen dominoimaa hallintoa, mutta kapinallistoiminnalla on ollut vaikutusta lähinnä Afar-enemmistöisessä pohjoisessa.[[43]](#footnote-43) Kansalliskokous hyväksyi lokakuussa 2022 lain, jonka mukaan FRUD-Armé luokitellaan terroristiryhmäksi. Tämä luokittelu antaa mahdollisuuden langettaa ryhmään liittyville ankarampia seuraamuksia ja mahdollistaa hallinnolle kansainvälisten pidätysmääräysten julistamisen maanpaossa olevia FRUD-Armén johtajia vastaan.[[44]](#footnote-44) Yhdysvallat ei ole luokitellut FRUD-Armé -ryhmää terroristijärjestöksi.[[45]](#footnote-45) Käytettävissä olevissa lähteissä kapinallisiin viitataan sekä FRUD että FRUD-Armé -nimillä, vaikka hallituksessa on FRUD-niminen puolue.

Käytettävissä olevista keskeisistä lähteistä ei löydy sellaista mainintaa, että Djiboutissa olisi tällä hetkellä käynnissä laajaa maan sisäistä tai valtionrajat ylittävää aseellista konfliktia.[[46]](#footnote-46) Kansallisvaltiota ei Djiboutissa kyseenalaisteta, eikä mikään separatistinen liike uhkaa valtion poliittista tai alueellista koskemattomuutta. Vaikka klaanitausta vaikuttaa taloudellisiin ja poliittisiin mahdollisuuksiin, on kaikkien yhteiskuntaryhmien välillä yksimielisyys siitä, ketkä ovat Djiboutin kansalaisia.[[47]](#footnote-47)

Djiboutissa on viime vuosina esiintynyt yksittäisiä turvallisuusvälikohtauksia. Aikavälillä 1.1.2020–29.2.2024 ACLED on raportoitunut taistelut (*battles*), räjähde- tai muut etäiskut (*explosions/remote violence*) ja väkivalta siviilejä vastaan (*violence against civilians*) -kategorioihin seuraavat välikohtaukset: vuonna 2020 Djiboutissa raportoitiin yksi taistelu- ja yksi väkivalta siviilejä vastaan -kategoriaan luokiteltu välikohtaus. Vuonna 2021 ACLED raportoi 9 turvallisuusvälikohtausta, jotka koostuivat taisteluista (5), räjähde- tai muusta etäiskusta (1) ja väkivallasta siviilejä vastaan (3). Vuonna 2022 ACLED raportoi 3 välikohtausta, joista 1 oli taistelu ja 2 väkivaltaa siviilejä vastaan. Vuoden 2023 ja tammi-helmikuun 2024 aikana ACLED:issa ei raportoitu ko. kategorioihin luokiteltuja välikohtauksia.[[48]](#footnote-48)

Seuraavana vanhempia (6/2008 alkaen) International Crisis Group -tutkimuslaitoksen mainitsemia välikohtauksia lyhyesti. Lisäksi em. lähteen ja ACLED:in raportoimia välikohtauksia vuodesta 2020 alkaen teemoittain esitettynä:

**Djiboutin armeijan ja FRUD-kapinallisten / FRUD-Armén väliset yhteenotot ja afarien ja Issojen militioiden/siviilien väliset suhteet:**

Hallituksen ja aseistetun FRUD:in välillä ei ole vuoropuhelua. Djiboutissa on lisäksi ollut yhteisöllisiä konflikteja, jotka johtuvat Etiopiassa asuvien afarien ja issa-somalien välisistä jännitteistä, jotka ovat johtaneet väkivaltaisiin yhteenottoihin. Valtiotoimijoiden ja kansalaisyhteiskunnan ponnistelut ovat pysäyttäneet väkivaltaisuuksia tilapäisesti, mutta konfliktien riski on olemassa niin kauan kuin afarien ja somalien väliset suhteet Etiopiassa pysyvät rauhattomina.[[49]](#footnote-49) Seuraavana eri lähteistä koottuja tietoja FRUD-Armén ja turvallisuusjoukkojen välisistä sekä yhteisöllisistä väkivaltaisuuksista afarien ja Issojen välillä (kooste ei ole tyhjentävä):

Afarien FRUD-kapinallisten ja Djiboutin armeijan väliset yhteenotot lisääntyivät kesäkuussa 2010 sen jälkeen kun kolme sotilasta oli kuollut kapinallisten väijytyksessä toukokuun lopulla.[[50]](#footnote-50) Maaliskuussa 2016 eli 8.4.2016 pidettäväksi suunniteltujen presidentinvaalien alla FRUD hyökkäsi armeijan saattuetta vastaan Obockin alueella ja kuusi sotilasta loukkaantui.[[51]](#footnote-51)

Tammikuussa 2021 FRUD otti valtiollisten joukkojen kanssa yhteen ensimmäistä kertaa vuosiin: FRUD teki 14.1.2021 samanaikaisia hyökkäyksiä poliisi- ja sotilaskohteita vastaan Tadjourah’n alueen pääkaupungissa Tadjourah’ssa, ja ainakin yksi santarmi sai surmansa ja yksi siviili loukkaantui.[[52]](#footnote-52) 17.1.2021 FRUD:in raportoitiin ottaneen yhteen turvallisuusjoukkojen kanssa Giba Giblessä.[[53]](#footnote-53) Iskujen jälkeen tehtiin ”pidätysaaltoja”. Djiboutin ihmisoikeusliitto syytti hallitusta siitä, että se pidätti siviilejä pikemminkin heidän sukulaisuutensa kuin FRUD:iin liittyvien todellisten yhteyksien perusteella.[[54]](#footnote-54) 18.1.2021 poliisi surmasi siviilin poliisin suorittaman valvonnan yhteydessä.[[55]](#footnote-55) Heinäkuussa 2021 Issojen ryhmä hyökkäsi Afar-siviilejä vastaan pääkaupungissa kostaakseen Warabaleh’ssa tehdyn issa-henkilön surman.[[56]](#footnote-56) Pääkaupungissa puhkesi elokuussa 2021 afarien ja Issojen välisiä etnisyhteisöllisiä väkivaltaisuuksia, joissa ainakin kolme henkilöä sai surmansa. *Djiboutian Human Rights League* (*Ligue Djiboutienne des Droits Humains*[[57]](#footnote-57), LDDH) väitti poliisien osallistuneen yhteenottoihin ja tuomitsi poliisin ”koordinoidun hyökkäyksen” Afar-siviilejä vastaan.[[58]](#footnote-58) ACLED-konfliktitietokannassa osapuoliksi on kirjattu Issojen klaani- ja afarien etninen militia. Ryhmät ottivat yhteen 1.8.2021 Arhiban kaupunginosassa. Samana päivänä kahakoita esiintyi myös PK12:n ja Warableyn naapurustossa Balbalassa Djiboutin kaupungissa. Vähintään em. kolme henkilöä sai surmansa, 20 haavoittui ja 250 taloa sytytettiin tuleen. Väkivaltaisuudet jatkuivat seuraavana päivänä ja yksi rakennus sytytettiin tuleen. Myöhemmin elokuussa FRUD:in taistelijat hyökkäsivät santarmien joukkoja vastaan Tadjourah’ssa ja haavoittivat useita santarmeja. Lisäksi FRUD hyökkäsi armeijan vartioasemaa vastaan N’in Iee Tadjourah’ssa.[[59]](#footnote-59)

26.5.2022 poliisi ampui tappavilla luodeilla ja käytti kyynelkaasua Afar-siviilejä vastaan eri puolilla Djiboutin kaupunkia. Seuraavana päivänä poliisi surmasi yhden siviilin ja haavoitti ampumalla useita siviilejä.[[60]](#footnote-60) Lokakuussa 2022 FRUD-Armé hyökkäsi armeijan tukikohtaan Tadjourah’n maakunnassa. Useita sotilaita sai surmansa.[[61]](#footnote-61) Samassa kuussa kansalliskokous hyväksyi lain, jonka mukaan FRUD-Armé luokitellaan terroristiryhmäksi.[[62]](#footnote-62)

**Eritrean ja Djiboutin välinen rajakiista:**

Kesäkuussa 2008 Eritrean vastaisella Ras-Doumeiran raja-alueella puhkesi taisteluita, jotka liittyivät maiden välisiin aluekiistoihin. Vähintään 9 Djiboutin sotilasta sai surmansa ja sotilaita loukkaantui molemmin puolin rajaa. YK ja Afrikan unioni (AU) tuomitsivat Eritrean sotatoimet, Eritrea taas syytti Djiboutia hyökkäyksestä.[[63]](#footnote-63) YK teki rajaselkkauksesta selvityksen, jossa vaadittiin raja-alueen demilitarisointia ja valtioiden suhteiden normalisointia.[[64]](#footnote-64) Djiboutin presidentti ilmoitti 23.10.2008 sodan olevan ainoa vaihtoehto, jollei YK:n turvallisuusneuvosto ryhdy toimiin rajakiistassa. Eritrea kiisti miehittävänsä osaa Djiboutin valtion alueesta.[[65]](#footnote-65) YK:n turvallisuusneuvoston tammikuussa 2009 tekemässä päätöslauselmassa vaadittiin Eritrean sotilaita vetäytymään konfliktia edeltäville alueille. Eritrea kuitenkin hylkäsi päätöslauselman.[[66]](#footnote-66) Kesäkuussa 2010 Eritrea ja Djibouti allekirjoittivat kuitenkin sopimuksen rajakiistan ratkaisemiseksi.[[67]](#footnote-67) Qatar veti kesäkuussa 2017 tulitaukotarkkailijansa pois [Ras-]Doumeiran alueelta. Eritrea lähetti ko. alueelle joukkoja, ja Djibouti teki asiasta valituksen AU:lle.[[68]](#footnote-68) Eritrea ei hyväksynyt AU:n tarkkailijoita, ja Eritrealle olisi sopinut välittäjäksi vain hiljattain alueelta tarkkailijansa pois vetänyt Qatar. Kiina ilmoitti heinäkuussa 2017 perustavansa Djiboutiin sotilastukikohdan ja lähetti Djiboutiin sotalaivojaan.[[69]](#footnote-69) Heinäkuussa 2018 Djiboutin hallitus pyysi YK:n pääsihteeri Guterresia ja turvallisuusneuvostoa työskentelemään rauhanomaisen ratkaisun löytämiseksi Eritrean kanssa rajakiistassa. Djiboutin hallituksen mukaan Eritrean joukot miehittivät edelleen osaa Djiboutin maaperästä.[[70]](#footnote-70) Syyskuussa 2018 maiden presidentit sopivat työskentelevänsä maidensa suhteiden normalisoimiseksi.[[71]](#footnote-71)

**Al-Shabaabin muodostama uhka:**

Djibouti ilmoitti toukokuussa 2011 suunnitelmista lähettää [turvallisuus]joukkoja Somaliaan siitä huolimatta, että ll-Shabaab antoi varoituksen kostoiskuista.[[72]](#footnote-72) Djiboutin asevoimilla on (2023) sijoitettuna kaksi pataljoonaa Afrikan Unionin ATMIS-operaatiossa Somaliassa.[[73]](#footnote-73) Al-Shabaab kehotti maaliskuussa 2021 tekemään hyökkäyksiä Djiboutin ulkomaisia sotilastukikohtia vastaan. Järjestön johtaja Ahmed Umar Abu Ubaidah ja syytti presidentti Guellehia siitä, että tämä tarjoaa ulkomaille sotilastukikohtia, joista käsin ”suunnitellaan ja toteutetaan sotia muslimeja vastaan Itä-Afrikassa”. Hän myös kehotti "yksinäisten susien" iskuihin amerikkalaisia ja ranskalaisia etuja vastaan Djiboutissa.[[74]](#footnote-74) Djiboutin tilannetta arvioivat tahot ovat varoittaneet al-Shabaabin uhasta: jo tehdyistä tehokkaista vastatoimista huolimatta Djibouti on edelleen alttiina uskonnollisten ääriliikkeiden muodostamalle uhalle.[[75]](#footnote-75)

# Mikä on maan ihmisoikeustilanne?

USDOS:in vuotta 2022 tarkastelevan ihmisoikeusraportin[[76]](#footnote-76) mukaan Djiboutissa on raportoitu seuraavia, merkittäviä ihmisoikeusloukkauksia: mielivaltaisia pidätyksiä; mielivaltaisia ja laittomia puuttumisia yksityiselämään; perheenjäsenten rankaisemisia yksittäisten perheenjäsenten tekemiksi väitetyistä rikoksista; kokoontumis- ja yhdistymisvapauden rajoittamistoimia; kansalais- ja siviiliyhteiskunnan järjestöjen järjestäytymistä, rahoitusta tai toimintaa rajoittavia lakeja; ihmiskauppaa sekä lapsityövoiman[[77]](#footnote-77) pahimpia muotoja.[[78]](#footnote-78)

Lisäksi Djiboutissa on raportoitu ilmaisun- ja median vapauden vakavia rajoittamistoimia ml. toimittajiin kohdistuvia perusteettomia pidätyksiä ja syytteitä, sensurointia ja rikosoikeudellisten kunnianloukkaussäädösten soveltamista sananvapauden rajoittamiseksi sekä internetin merkittävää rajoittamista.[[79]](#footnote-79) Toimittajat ilman rajoja (RSF) -järjestön julkaisemassa maailman lehdistövapausindeksissä Djibouti on sijalla 162 kaikkiaan 180 tarkastellun maan joukossa, sijan 180 (Pohjois-Korea) kuvatessa heikoimmin sijoittuvaa valtiota.[[80]](#footnote-80) Viranomaiset ovat pidättäneet esimerkiksi La Voix de Djibouti -medialle työskennelleitä toimittajia ennen vuoden 2021 vaaleja ja niiden aikana. Jotkut toimittajat ovat alkaneet piileskellä raportoituaan mielenosoituksista. Tällaiset pidätykset ovat yleensä väliaikaisia ja toimittajia asetetaan vain harvoin virallisesti syytteeseen, mutta pidätykset luovat pelon ilmapiirin.[[81]](#footnote-81)

Oppositiotoimijoita on pidätetty Djiboutissa.[[82]](#footnote-82) Esimerkiksi MRD-puolueen belgialaisdjiboutilainen koordinaattori Moustapha Ahmed Ali pidätettiin huhtikuussa 2023 hänen matkustettuaan Belgiasta Djiboutiin. Kansainvälinen ihmisoikeusliitto (FIDH) ja LDDH katsoivat pidätyksen olleen mielivaltainen, eikä näiden mukaan pidätykselle annettu mitään selitystä.[[83]](#footnote-83) Lisäksi esimerkiksi joulukuussa 2021 poliisi pidätti neljä RADDE-puolueen jäsentä väkivallattoman mielenilmauksen aikana.[[84]](#footnote-84)

Djiboutilaisen ARDHD -ihmisoikeusjärjestön 21.3.2024 julkaiseman, FRUD-Armén puhemiehen Mohamed Kadamyn kirjoittaman lehdistötiedotteen mukaan helmikuun 2024 lopulta lähtien maan lounaisalueen asukkaat ovat olleet presidentin sukulaisten valvoman, ainoastaan Issoista koostuvan erityisen ns. ”armeijan militian” ”ankarien tukahduttamistoimien kohteena”. Militia hyökkäsi siviilien kimppuun Daoudawyan ja Yobokin alueilla, joissa oli ollut FRUD-Armén ja hallituksen joukkojen yhteenottoja 23.2.2024. Militia tunkeutui myös 35 km Etiopian puolelle, jossa se mm. tuhosi afarien omaisuutta ja sieppasi 36 ihmistä. Kadamyn mukaan kaikkiaan n. 60 ihmistä, ml. miehiä ja naisia, pidätettiin näillä alueilla ja vietiin sotilasleireille. Heistä edelleen 14 vangittiin Gadoben vankilaan.[[85]](#footnote-85)

Samaa sukupuolta olevien henkilöiden seksuaalista toimintaa ei ole Djiboutissa erikseen kielletty[[86]](#footnote-86), mutta tällaisesta toiminnasta on rangaistu laajempien moraalisäännösten nojalla, eikä seksuaali- tai sukupuolivähemmistöön kuuluvien ihmisten syrjinnän estämiseksi ole olemassa lakeja[[87]](#footnote-87). Rikoslaissa (1995) kielletään ”hyvän moraalin vastaisen” materiaalin levittäminen ja myynti sekä julkinen yllyttäminen ”hyvän moraalin vastaisiin käytäntöihin”.[[88]](#footnote-88) Djiboutissa esiintyy edelleen pakkoavioliittoja pääasiassa maaseudulla.[[89]](#footnote-89) Naisiin kohdistuva ympärileikkaus on laitonta, mutta useimmat naiset ja tytöt on ympärileikattu. Perheväkivallasta raportoidaan ja siitä nostetaan syytteitä vain harvoin, eikä avioliitossa tapahtuvaa raiskausta ole kriminalisoitu erikseen. Shariaan perustuvassa perhelaissa edellytetään, että naisten on saatava holhoojan suostumus avioliittoon. Avioliittoon ja avioeroon liittyy lisäksi muita syrjiviä säännöksiä, ja naiset ovat miehiä epäedullisemmassa asemassa perintö- ja omistusoikeusasioissa.[[90]](#footnote-90)

YK:n naisten asioiden komitea on kiinnittänyt huomiota siihen, että Djiboutin maantieteellisen sijainnin, sosioekonomisten haasteiden ja ulkomaisten sotilastukikohtien vuoksi naisilla ja tytöillä, erityisesti pakolais- ja siirtolaisnaisilla ja -tytöillä sekä köyhyydessä elävillä ja seksuaali- ja sukupuolivähemmistöön kuuluvilla naisilla on suuri riski joutua ihmiskaupan ja seksuaalisen hyväksikäytön kohteeksi Djiboutissa. Lisäksi komitea on ilmaissut huolensa maaseutualueilla sijaitsevien sotilastukikohtien vaikutuksista, ml. em. väkivallan lisäksi sodankäyntivälineiden testaamisen mahdollisista vaikutuksista naisten ja tyttöjen turvallisuuteen ja toimeentuloon.[[91]](#footnote-91)

Djiboutissa toimii rikollisverkostoja, jotka koostuvat pääosin Djiboutin kansalaisista, vaikka joillakin on yhteyksiä Etiopiassa ja Jemenissä toimiviin kollegoihinsa. Nämä verkostot harjoittavat ase- ja ihmiskauppaa ja ihmissalakuljetusta Jemenin, Turkin ja muiden Itä-Afrikan maiden välillä.[[92]](#footnote-92) Djiboutin hallitus on ryhtynyt joihinkin toimiin ihmiskaupan torjumiseksi, mutta se ei täytä kaikilta osin ihmiskaupan poistamista koskevia vähimmäisvaatimuksia, ja Djibouti on alennettu ihmiskaupan vastaisissa toimissa neliportaisella asteikolle heikoimmalle tasolle 3[[93]](#footnote-93) (engl. tier 3) tason 1 ollessa paras mahdollinen.[[94]](#footnote-94)

Ihmisoikeusrikkomuksiin syyllistyneiden rankaisemattomuus on edelleen ongelma. Vuonna 2022 ei USDOS:in mukaan raportoitu hallituksen tai sen edustajien syyllistyneen mielivaltaisiin tai laittomiin tappoihin, mutta luotettavien tutkimusten perusteella hallitus syyllistyi tahattomiin tappoihin. Hallitus ryhtyi vuonna 2022 vain harvoin toimiin ihmisoikeusrikkomuksiin tai korruptioon syyllistyneitä turvallisuusjoukkojen tai hallituksen jäseniä vastaan.[[95]](#footnote-95) Freedom House -järjestön vuotta 2022 käsittelevän demokratiakatsauksen mukaan turvallisuusjoukot tekevät usein pidätyksiä ilman vaadittavaa tuomioistuimen lupaa. Turvallisuusjoukot syyllistyvät säännöllisesti fyysiseen väkivaltaan ja kidutukseen[[96]](#footnote-96) pidätysten ja vangitsemisten aikana. Vankilaolosuhteet ovat huonot, ja tutkintavankeudessa olevat ja tuomitut vangit pidetään usein yhdessä ylikansoituksen vuoksi. Edeltävinä vuosina turvallisuusjoukkojen tekemä kuolemaan johtava, rankaisematta jätetty väkivalta oli lisääntynyt.[[97]](#footnote-97) Pitkät tutkintavankeudet ovat ongelma. Pidätetyt odottavat usein oikeudenkäyntiä vuosien ajan. Väitteet poliittisesti motivoituneista syytteistä ovat yleisiä.[[98]](#footnote-98)

# Minkälainen oikeusjärjestelmä Djiboutissa on? Onko maassa mahdollista turvautua viranomaisiin ja koskeeko se kaikkia väestöryhmiä?

Djiboutin perustuslaissa säädetään riippumattomasta oikeuslaitoksesta. Oikeuslaitos ei kuitenkaan ole riippumaton ja sen toiminta on tehotonta, ja sen korruptoituneisuudesta on raportoitu. Viranomaiset eivät ole noudattaneet johdonmukaisesti oikeuslaitosta ja oikeudenmukaista oikeudenkäyntiä koskevia perustuslain määräyksiä. Lainsäädännössä edellytetään, että kaikkien syytettyjen, ml. poliittisista ja kansallisen turvallisuuden loukkauksista syytettyjen, oikeudenkäynti on suoritettava kahdeksan kuukauden kuluessa syytteen nostamisesta. Tätä lain määräystä ei noudateta. Laki edellyttää, että valtio tarjoaa pidätetyille maksuttomia tulkkauspalveluja, mutta niitä ei ole aina ollut saatavilla. Vähävaraisilla on oikeus oikeusavustajan käyttöön rikos- ja siviiliasioissa, mutta toisinaan heillä ei ole ollut oikeusavustajaa käytössä. Vastaajalla on oikeus hakea muutosta tuomioonsa, mutta valitusprosessit ovat pitkiä.[[99]](#footnote-99)

Djiboutissa oikeusjärjestelmä perustuu pääasiassa ranskalaiseen siviililakiin ja tapaoikeuteen sekä islamilaiseen uskonnolliseen oikeuteen (lähinnä perhe- ja perintöasioissa)[[100]](#footnote-100) sekä kauppaoikeuteen[[101]](#footnote-101). Oikeuslaitos koostuu mm. ensimmäisen ja toisen asteen tuomioistuimista ja korkeimmasta oikeudesta sekä erikoistuomioistuimista kuten rikos-, hallinto- ja siviilituomioistuimista. Tuomareiden valinta ja nimittäminen kuuluu ensisijaisesti presidentille. Sekä lainsäädäntö- että toimeenpanovallan käyttäjillä on huomattavasti vaikutusvaltaa tuomioistuimiin. Bertelsmann Stiftung -säätiön mukaan Djiboutin oikeuslaitosta leimaa korruptio ja kapasiteetin vähäisyys eikä se ole riippumaton. Oikeuslaitoksen väitetään yleisesti rikkovan asianmukaisille oikeusprosesseille asetettuja vaatimuksia, ja sen väitetään yleisesti nostavan poliittisesti motivoituneita syytteitä.[[102]](#footnote-102) Myös Freedom House -järjestön mukaan tuomioistuimet kärsivät korruptiosta eivätkä ne ole poliittisesti riippumattomia. Presidentti nimittää korkeimman oikeuden tuomarit presidentin ja UMP:n ehdokkaista koostuvan tuomarineuvoston esityksestä. Presidentti ja kansalliskokouksen enemmistö valvovat myös perustuslakineuvoston nimityksiä.[[103]](#footnote-103)

Perinteistä tapaoikeutta sovelletaan usein konflikteissa (lähteessä konflikteilla tarkoitetaan ilmeisesti yksityishenkilöiden välisiä väkivaltatapauksia ja riitoja) ja niihin liittyvissä uhreille maksettavissa korvausasioissa. Tapaoikeuden mukaan korvaus maksetaan uhrin perheelle tappo- ja raiskaustapauksissa. Useimmiten osapuolet suosivat perinteistä tuomioistuinta arkaluonteisissa asioissa kuten raiskauksissa, joissa osapuolten yhteisymmärrykseen pääsemistä pidetään tärkeämpänä kuin uhrin oikeuksia. Perheet painostavat usein uhreja hyväksymään tällaiset tuomiot.[[104]](#footnote-104) Oikeusministeriön mukaan raiskaus- ja perheväkivallan uhrit välttävät usein virallista tuomioistuinjärjestelmää ja suosivat perheiden välistä sovintoa. Santarmilla on erityinen yksikkö sukupuoleen perustuvia väkivaltatapauksia varten, ja hallituksella on tukirahasto sekä lääketieteellistä ja psykososiaalista tukea tarjoavia hoitokeskuksia perheväkivaltaa kokeneille naisille.[[105]](#footnote-105)

Djiboutin lainvalvontaviranomaiset koostuvat Djiboutin kansallisesta poliisista (*Djibouti National Police*, DNP),[[106]](#footnote-106) kansallisesta santarmista (*Djiboutian National Gendarmerie*), dokumentointi- ja turvallisuuspalveluiden pääosastosta (*General Directorate for Services of Documentation and Security*) ja kansallisesta rannikkovartiostosta (*Djiboutian National Coast Guard*). Kaikki edellä mainitut havaitsevat, estävät ja ennaltaehkäisevät terroritekoja. Mahdollisten turvallisuusuhkien varalta lainvalvontaviranomaiset pitävät valtion maa- ja merirajavalvonnan lisäksi yllä tarkastuspisteitä pääkaupungin ympärillä ja kaupungin sisällä.[[107]](#footnote-107)

Kansallinen poliisi vastaa Djiboutin kaupungin turvallisuudesta, ja se valvoo maahanmuutto- ja tullimenettelyjä kaikilla maarajojen ylityspaikoilla ja raportoi sisäasiainministeriölle. Kansallinen santarmi vastaa kaikesta turvallisuudesta Djiboutin kaupungin ulkopuolella sekä kaupungin sisäisen kriittisen infrastruktuurin, kuten kansainvälisen lentokentän suojelusta ja raportoi puolustusministerille. Kansallinen tiedustelu- ja turvallisuuspalvelu (*National Service of Intelligence and Security*) toimii lainvalvonta- ja tiedusteluvirastona, joka raportoi suoraan presidentille.[[108]](#footnote-108)

# Mikä on Djiboutin taloudellinen ja humanitaarinen tilanne?

Djibouti sijaitsee strategisesti tärkeällä maantieteellisellä paikalla Punaisenmeren ja Adeninlahden risteyskohdassa. Djiboutin satamien kautta hoidetaan 95 % Etiopian ulkomaankaupasta. Djiboutin satamat palvelevat myös Euroopan, Lähi-idän ja Aasian rahtikuljetusten välietappina. Hallituksella on pitkäaikaiset suhteet Yhdysvaltoihin, Japaniin, Italiaan, Saksaan, Espanjaan ja Kiinaan sekä Ranskaan. Talouden veturina toimivat erilaiset sotilastukikohdat ja satamiin perustuva kaupankäynti.[[109]](#footnote-109)

Djibouti on köyhä, pääasiassa urbaani maa, jossa lukutaidottomuus, työttömyys ja lasten aliravitsemus on yleistä. Noin 70 % väestöstä asuu kaupungeissa, pääasiassa pääkaupungissa Djiboutissa (asukasluku noin 600 000). Minkään muun kaupungin väkiluku ei ole yli 50 000. Maaseutuväestö elää pääasiassa paimentolaisuudesta. Kuivalla ja tulva-alttiilla maalla on vain vähän luonnonvaroja, ja sen on tuotava yli 80 % elintarvikkeistaan naapurimaista tai Euroopasta.[[110]](#footnote-110) Tärkeimpien kaupunkikeskusten (Djibouti City, Ali Sabieh, Dikhil, Tadjourah ja Obock) ulkopuolella perusinfrastruktuuri, etenkin vesi, sähkö ja sanitaatio on huomattavasti heikommalla tasolla. Perusinfrastruktuurin ja -palvelujen parannukset ml. terveydenhuolto ja korkeakoulutus, keskittyvät pääasiassa pääkaupunkiin, ja valtion reuna-alueet on pitkälti laiminlyöty. Palvelujen laadussa on eroja pääkaupungin sisällä. Lisääntyvän maalta kaupunkiin suuntautuvan muuttoliikkeen vuoksi epäviralliset asuinalueet ja slummit kasvavat Djibouti Cityn laitamilla.[[111]](#footnote-111) Terveydenhuoltoa rajoittavat erityisesti pääkaupungin ulkopuolella huono infrastruktuuri, sekä laitteiden, tarvikkeiden ja pätevän henkilökunnan puute. Yli kolmannes terveydenhuoltoa saavista on siirtolaisia, koska Djiboutissa palvelut ovat parempia kuin siirtolaisten lähtöalueilla naapurimaissa.[[112]](#footnote-112)

Djiboutin työttömyyden on arvioitu olevan jopa 50 % työikäisestä väestöstä, ja nuoret kärsivät työttömyydestä ja alityöllisyydestä suhteettoman paljon. Epävirallisilla työmarkkinoilla on iso rooli. Noin kolmasosa työvoimasta on suoraan tai välillisesti liitoksissa hallituksen turvallisuus- ja tiedustelujoukkoihin.[[113]](#footnote-113) Djiboutin tilastoviraston vuotta 2017 koskevien tietojen mukaan työttömyysaste oli erilainen maan eri alueilla. Esimerkiksi Djiboutin kaupungissa 24,4 % työikäisestä väestöstä oli työssä, Tadjourahissa vastaava osuus oli 11,7 %. Djiboutin kaupungissa ja Tadjourahissa yli puolet työllisistä työskenteli julkisella sektorilla.[[114]](#footnote-114) Monien asukkaiden on vaikea löytää työtä viralliselta sektorilta, koska presidentti liittolaisineen valvoo tiukasti kaikkea laajamittaista taloudellista toimintaa. Mahdollisuutta oikeussuojalle riistäviä työolosuhteita vastaan valvotaan huonosti; siirtotyöläiset ja pakolaiset ovat erityisen alttiita väärinkäytöksille. Naisten mahdollisuudet löytää työtä ovat miehiä heikommat ja naisille maksetaan alempia palkkoja samasta työstä.[[115]](#footnote-115)

Djibouti on poliittisen vakautensa ja strategisen sijaintinsa vuoksi Itä-Afrikan ja Persianlahden valtioiden yhtymäkohdassa Adeninlahden ja Punaisenmeren varrella keskeinen kauttakulkupaikka Persianlahden valtioihin ja sen ulkopuolelle suuntaaville siirtolaisille ml. turvapaikanhakijoille. Joka vuosi noin 100 000 ihmistä, pääasiassa etiopialaisia, mutta myös mm. somalialaisia, matkustaa Djiboutin kautta yrittäessään merimatkaa Jemeniin. Jemenin konfliktin kärjistyessä jemeniläiset alkoivat kuitenkin paeta Djiboutiin vuonna 2015. Useimmat jemeniläiset ovat edelleen rekisteröimättömiä ja oleskelevat mieluummin Djiboutin kaupungissa kuin turvapaikanhakijoina ankeilla pakolaisleireillä. Djibouti on majoittanut pakolaisia ja turvapaikanhakijoita kuten somalialaisia, etiopialaisia ja eritrealaisia leireille jo 20 vuoden ajan juomavesi- ja elintarvikepulasta sekä työttömyydestä huolimatta.[[116]](#footnote-116) Kansainvälisen siirtolaisuusjärjestö IOM:n julkaisuissa (25.9.2023[[117]](#footnote-117) ja 29.11.2023[[118]](#footnote-118)) kuvataan mm. Djiboutin kautta kulkevia ajankohtaisia siirtolaisreittejä.

21 % Djiboutin väestöstä (n. 250 000 henkilöä) oli ruokaturvattomassa tilanteessa maalis-kesäkuun 2023 välisenä aikana. Heistä n. 86 000 henkilöä oli hätätilanteessa (toiseksi heikoin tilanne viisiportaisella asteikolla) ja 164 000 kriisitilanteessa (keskimmäinen viisiportaisella asteikolla). Sosiaaliministeriön (*Ministère des Affaires Sociales*, MASS) ja humanitaaristen kumppaneiden tarjoamasta elintarvikeavusta huolimatta pääasiassa maaseudulla asuvat ihmiset kärsivät akuutista elintarviketilanteesta, joka johtuu ruokavalion yksipuolisuudesta, alhaisesta ostovoimasta ja rajallisista toimeentulomahdollisuuksista. Heinä-joulukuussa 2023 (ko. ajanjaksolle on tyypillistä erittäin korkea lämpötila ja kotitalouksien siirtyminen paimentolaiseen elämäntapaan) hätätilanteessa oli arvion mukaan 100 000 ja kriisitilanteessa 185 000 ihmistä. Heinäkuussa 2023 heikoin elintarviketilanne oli Obockin alueella ja paras Djibouti Cityn, Dikhilin ja Artan alueilla. Heikosta elintarviketurvasta kärsivät kotitaloudet sijaitsevat pääasiassa maaseudulla, jossa keskimäärin 40 % oli hätä- tai kriisitilanteessa. Heikosta elintarviketurvasta kärsivät myös kolmella leirillä asuvat pakolaiset ja kaupunkialueilla köyhimmät ja pätkätöistä riippuvaiset kotitaloudet (n. 15 % analysoidusta kaupunkiväestöstä).[[119]](#footnote-119)

Joulukuussa 2023 ruokaturvattomien kotitalouksien määrä Djiboutissa oli 48 % korkeampi vuotta aiempaan nähden. Taustalla ovat Maailman ruokaohjelman (WFP) mukaan naapurimaiden konfliktit, globaalit talousshokit ja riippuvuus ruoan tuonnista ulkomailta sekä jatkuva kuivuus, riittämättömät sateet ja toisaalta tulvat. Vuoden 2023 aikana WFP kykeni tarjoamaan apua eri muodoissa lähes 87 000 paikalliselle henkilölle ja lähes 39 000 pakolaiselle.[[120]](#footnote-120)

# Voivatko kaikki Djiboutin kansalaiset liikkua ja muuttaa vapaasti maan sisällä?

Djiboutin lainsäädäntö takaa yleisen sisäisen liikkumisvapauden, ulkomaille matkustamisen, maastamuuton ja kotimaahan palaamisen.[[121]](#footnote-121) Djiboutin perustuslain (1992, muutettu viimeksi 2010) 14 artiklan mukaan kaikki kansalaiset voivat muuttaa vapaasti ja asettua asumaan koko maan alueella. Tätä määräystä voidaan rajoittaa vain lailla:

”*Article 14: All the citizens of the Republic have the right to move themselves and to establish themselves freely on the entire extent of the Republic. This right may only be limited by the law. No one may be submitted to preventative measures, except in the cases specified by the law*.”[[122]](#footnote-122)

Djiboutin siviililain (*Le Code Civil / Loi no 003/AN/18/8ème L.*) 132 –141 artikloissa määrätään henkilön kotipaikkaan liittyvistä asioista. Artikloissa ei mainita, että täysivaltainen aikuinen (mies) ei voisi valita asuinpaikkaansa vapaasti. Artiklan 134 mukaan muuttamisesta uudelle paikkakunnalle pitää ilmoittaa sekä vanhan että uuden paikkakunnan paikallisviranomaiselle. Ranskankielisessä laissa todetaan ilmoittamisesta seuraavasti:

*”Article 134: La preuve de l’intention résultera d’une déclaration expresse, faite tant à la mairie du lieu que l’on quittera, qu’à celle du lieu où on aura transféré son domicile. A défaut de déclaration expresse, la preuve de l’intention dépendra des circonstances.”[[123]](#footnote-123)*

Djibouti kunnioitti vuonna 2022 yleensä kansalaisten liikkumisoikeuksia.[[124]](#footnote-124) Pohjoisessa Eritrean rajalla tietyt alueet ovat sotilaallisessa valvonnassa,[[125]](#footnote-125) ja siviilien liikkumista on rajoitettu militarisoiduilla raja-alueilla Eritrean kanssa vallitsevien jännitteiden ja FRUD-Armén aikaisemman toiminnan vuoksi[[126]](#footnote-126). Hallitus on myös lakkauttanut poliittisten vastustajien matkustusoikeuksia.[[127]](#footnote-127) Mahdollisten turvallisuusuhkien varalta lainvalvontaviranomaiset pitävät yllä tarkastuspisteitä pääkaupungin ympärillä ja kaupungin sisällä.[[128]](#footnote-128) LDDH:n keräämien tietojen mukaan (7.3.2024) Djiboutin poliisi ja rannikkovartiosto on häätänyt (Djiboutin kaupungissa sijaitsevan) Doraleh’n alueen pitkäaikaisia, puolipaimentolaisia asukkaita kodeistaan antamatta heille mahdollisuutta siirtyä toiselle alueelle. LDDH:n mukaan kotiensa tuhoamista vastustaneita asukkaita on pidätetty väkivaltaisesti ja laittomasti.[[129]](#footnote-129)

# Onko Djiboutissa ollut mielenosoituksia? Onko mielenosoituksiin osallistuneisiin kohdistunut oikeudenloukkauksia?

Djiboutissa on ollut viime vuosina useita mielenosoituksia.[[130]](#footnote-130) Djiboutin perustuslaissa on säädetty kokoontumisvapaudesta. USDOS:in vuotta 2022 tarkastelevan ihmisoikeusraportin mukaan hallitus kuitenkin rajoitti tätä oikeutta, ja sisäministeriö vaati lupien anomista kokoontumisten järjestämiseen. USDOS:in mukaan on raportoitu, että turvallisuusjoukot ovat pidättäneet ja kohdistaneet väärinkäytöksiä mielenosoittajia, opposition jäseniä ja toimittajia, ml. bloggaajia vastaan. Hallitus ei vuonna 2022 juurikaan rajoittanut internetin käyttöä, mutta valvoi sosiaalista mediaa estääkseen mielenosoituksia ja liian kriittisiä kannanottoja. Hallitus vaati riippumattomilta uutis- ja viihdealustoilta erityisluvan viestintäministeriöstä.[[131]](#footnote-131)

Esimerkiksi 8.5.2022 poliittinen oppositiokoalitio AMAD pyysi lupaa rauhanomaisen mielenosoituksen järjestämiseen Gouled -stadionin edessä 13.5. Ministeriö epäsi luvan ”alueelliseen ja maailmanlaajuiseen tilanteeseen” vedoten. Pieni määrä henkilöitä osallistui kuitenkin mielenosoitukseen stadionin edessä. Djiboutin poliisi, joka oli aiemmin pystyttänyt useita tarkastuspisteitä Balbalan työväenluokkaisen esikaupungin ja stadionin välisen tien varteen estääkseen mielenosoitukseen osallistumisen, pidätti noin 10 mielenosoittajaa, ml. oppositiopuolueen johtajia. Useimmat vapautettiin samana päivänä, paitsi ARD:n (*Republican Alliance for Development*) -oppositiopuolueen varapuheenjohtaja Hassan Mohamed ”Tourab” Hassan ja *Unified Democratic Center* -oppositiopuolueen puheenjohtaja Ahmed Mohamed Youssouf, jotka vapautettiin yli 30 tunnin pidätyksen jälkeen. Hassan pidätettiin uudestaan toukokuun lopulla noin kahdeksi vuorokaudeksi.[[132]](#footnote-132)

ACLED-konfliktitietokannassa on raportoitu useista mielenosoituksista ja mellakoista (tarkasteltu aikaväliä 1.1.2020–29.2.2024). Vuonna 2020 ACLED:issa raportoitiin kaikkiaan 30 mielenosoitusta[[133]](#footnote-133), joista osa oli rauhallisia ja osa väkivaltaisia. Vuonna 2021 vastaavia välikohtauksia raportoitiin 20, vuonna 2022 yhteensä 5 ja vuonna 2023 yhteensä 3. Vuoden 2024 tammi-helmikuussa ei raportoitu mielenosoituksia tai mellakoita.[[134]](#footnote-134) Seuraavana mainittu vain ne mielenosoitukset, joissa on ACLED:in mukaan raportoitu viranomaisten käyttäneen väkivaltaa ja/tai pidättäneen siviilejä. Tämä listaus ei siten ole tyhjentävä:

Vuosi 2020:

* 29.3.2020 poliisi ja leipää vaatineet mellakoitsijat ottivat yhteen Balbalassa Djiboutin maakunnassa.
* 4.6.2020 Djiboutin poliisi hajotti väkivaltaisesti satojen henkilöiden mielenosoituksen Djibouti Cityssä. Mielenosoituksissa vastustettiin Djiboutin ilmavoimien entisen lentäjän Fouad Ali Youssefin pidätystä.
* 5.6.2020 Djiboutin poliisi avasi tulen mielenosoittajia kohtaan sekä Ali Sabiehissa että Djiboutin maakunnassa sijaitsevassa Balbalassa em. syystä.
* 10.6.2020 Djiboutin poliisi avasi tulen ja haavoitti mielenosoittajia Dikhilissä em. syystä.
* 26.6.2020 Djiboutin poliisi yhdessä Bah Fourlaba Mamasan -klaanin asemiesten kanssa avasi tulen ja haavoitti yhtä mielenosoittajaa PK12:n alueella Balbalassa. Mielenosoituksessa vastustettiin niin ikään Youssefin pidätystä.[[135]](#footnote-135)

Vuosi 2021:

* 25.2.2021 työttömät, koulutetut henkilöt protestoivat Djibouti Cityssä sosioekonomisen asemansa vuoksi. Poliisi puuttui tilanteeseen ja pidätti vähintään kaksi mielenosoittajaa.
* 1.8.2021 Djiboutin poliisi avasi tulen afaritaustaisia mielenosoittajia vastaan Arhiban asuinalueella Djibouti Cityssä. Mielenosoittajat vastustivat issa-militioiden heidän koteihinsa tekemiä hyökkäyksiä.
* 2.8.2021 Djiboutin poliisi avasi jälleen tulen afaritaustaisia mielenosoittajia vastaan. Välikohtaukset tapahtuivat Tadjourah’n maakunnan Tadjourah’ssa ja Randassa. Ensimmäisessä mielenosoituksessa 5 ja toisessa 1 osallistuja haavoittui. Mielenosoituksissa vastustettiin pääkaupunki Djiboutissa esiintynyttä etnistä väkivaltaa afareja kohtaan.[[136]](#footnote-136)
* USDOS:in myöhemmin julkaiseman ihmisoikeusraportin mukaan elokuun 2021 mielenosoituksissa (viitaten ilmeisesti yllä mainittuihin mielenosoituksiin) sai surmansa viisi henkilöä. Kansalaisyhteiskunnan toimijat syyttivät poliisia siitä, että se käytti kuolettavia ammuksia ainakin osassa kuolemantapauksista. Kansallinen ihmisoikeuskomissio ilmoitti raportissaan viranomaisten käyttäneen vain kumiluoteja.[[137]](#footnote-137)

Vuosi 2022:

* 13.5.2022 tunnistamattomaksi jääneen oppositiopuolueen kannattajat osoittivat mieltään Djibouti Cityssä. Yksi mielenosoittaja vietiin salaiseen paikkaan oletettavasti poliisin toimesta.
* 27.12.2022 opettajat osoittivat mieltään maksamattomien palkkojen vuoksi Djibouti Cityssä. Djiboutin poliisi pidätti tapahtumasta raportoineen toimittajan.[[138]](#footnote-138)

Vuosi 2023:

* 2.2.2023 työttömät nuoret järjestivät organisoidun protestin Arhiban alueella Djibouti Cityssä alueen suuren työttömyyden vuoksi. Djiboutin poliisi puuttui mielenosoitukseen ja haavoitti useita mielenosoittajia.[[139]](#footnote-139)

## Lähteet

ACLED (Armed Conflict and Event Location Database) 1.3.2024. Djiboutin turvallisuusvälikohtauksia koskeva excel-taulukko aikaväliltä 1.1.2020–29.2.2024. Saatavilla maksullisesta ACLED-tietokannasta [edellyttää kirjautumista].

ARDHD (Association pour le Respect des Droits de l’Homme à Djibouti)

21.3.2024. *Communiqué Du Frud: Le Régime De Djibouti S’attaque Une Fois Encore À La Population Civile Afar Du Sud Ouest De Djibouti.* <https://www.ardhd.org/2024/03/21/21-03-2024-breve-2405-communique-du-frud-le-regime-de-djibouti-sattaque-une-fois-encore-a-la-population-civile-afar-du-sud-ouest-de-djibouti-english-version-below/>(käyty 10.4.2024).

7.3.2024. *LDDH: Decasement Brutal.* <https://www.ardhd.org/2024/03/08/08-03-2024-breve-2397-lddh-decasement-brutal/> (käyty 10.4.2024).

BBC (British Broadcasting Corporation) 18.4.2023. *Djibouti country profile.* <https://www.bbc.com/news/world-africa-13231761> (käyty 25.3.2024).

Bertelsmann Stiftung 19.3.2024. *BTI 2024 Country Report. Djibouti.* <https://bti-project.org/fileadmin/api/content/en/downloads/reports/country_report_2024_DJI.pdf> (käyty 25.3.2024).

CIA (Central Intelligence Agency) 9.4.2024.. *The World Factbook – Djibouti.* <https://www.cia.gov/the-world-factbook/countries/djibouti> (käyty 10.4.2024).

Encyclopaedia Britannica / Cutbill, Catherine C. & Schraeder, Peter J. 15.3.2024. *Djibouti.* <https://www.britannica.com/place/Djibouti/> (käyty 25.3.2024).

FIDH (Fédération Internationale Pour Les Droits Humains)

18.4.2023. *Djibouti : nouvelle arrestation arbitraire d’un opposant politique.* <https://www.fidh.org/fr/regions/afrique/djibouti/djibouti-arrestation-arbitraire-d-un-opposant-politique-en-visite-a> (käyty 25.3.2024).

8.6.2022. *Musellement de l’opposition, violations des droits humains: inquiétude à Djibouti*. <https://www.fidh.org/fr/regions/afrique/djibouti/musellement-de-l-opposition-violations-des-droits-humains-inquietude> (käyty 25.3.2024).

Freedom House 6.7.2023. *Freedom in the World 2023. Djibouti.* <https://freedomhouse.org/country/djibouti/freedom-world/2023> (käyty 25.3.2024).

ILGA (International Lesbian, Gay, Bisexual, Trans and Intersex Association) 12/2020. *State-Sponsored Homophobia.* <https://ilga.org/wp-content/uploads/2023/11/ILGA_World_State_Sponsored_Homophobia_report_global_legislation_overview_update_December_2020.pdf> (käyty 25.3.2024).

INSTAD (Institut de la Statistique de Djibouti) 2/2024, s. 8 [taulukko]. *Annuaire Statistique. 4ème trimestre 2023 (T4–2024)*. <http://www.instad.dj/assets/doc/Annuaire_Statistique_2023.pdf> (käyty 25.3.2024).

International Crisis Group 10/2022. *Crisis Watch – Djibouti.* <https://www.crisisgroup.org/crisiswatch/database?location%5B%5D=172&crisis_state=&created>= > ks, päivitykset aikaväliltä 6/2008 – 10/2022 (käyty 25.3.2024).

IOM (International Organization for Migration)

29.11.2023. *Migration along the Eastern Corridor. Report of 44 as of 31 October 2023.* <https://eastandhornofafrica.iom.int/sites/g/files/tmzbdl701/files/documents/2023-11/iom_eastern-corridor-migrant-situation_31102023.pdf> (käyty 25.3.2024).

25.9.2023. *A region on the move 2022: East and Horn of Africa.* <https://eastandhornofafrica.iom.int/sites/g/files/tmzbdl701/files/documents/2023-09/pub2023-044-r-on-the-move-2022-eha.pdf>(käyty 25.3.2024).

IPC (Integrated Food Security Phase Classification) 2.7.2023. *Djibouti. Analyse de l’insécurité alimentaire aiguë et de la malnutrition aiguë de l’IPC. Janvier – Decembre 2023.* <https://www.ipcinfo.org/fileadmin/user_upload/ipcinfo/docs/IPC_Djibouti_Acute_FoodInsec_Malnutrition_JanDec2023_Report_French.pdf> (käyty 25.3.2024).

OFPRA (Office Français de Protection des Réfugiés et Apatrides)

1.8.2023. *Djibouti : Le Mouvement pour le renouveau démocratique et le développement (MRD)* [raportti]. <https://www.ofpra.gouv.fr/libraries/pdf.js/web/viewer.html?file=/sites/default/files/ofpra_flora/2308_dji_mrd_160330_web.pdf> (käyty 27.3.2024).

30.6.2023. *Djibouti : les partis d’opposition Cadre légal, organisation générale, relations ethno-claniques et traitement des opposants* [raportti]. <https://www.ofpra.gouv.fr/libraries/pdf.js/web/viewer.html?file=/sites/default/files/ofpra_flora/2306_dji_partis_opposition_159405_web.pdf> (käyty 27.3.2024).

15.6.2023a. *Djibouti: les mariages forces*  [raportti]. <https://www.ofpra.gouv.fr/libraries/pdf.js/web/viewer.html?file=/sites/default/files/ofpra_flora/2306__dji___mariage_force_158787_web.pdf> (käyty 27.3.2024).

15.6.2023b. *Djibouti : Organisation de la police et exactions imputées* [raportti]. <https://www.ofpra.gouv.fr/libraries/pdf.js/web/viewer.html?file=/sites/default/files/ofpra_flora/2306_dji_police_157881_web.pdf> (käyty 27.3.2024).

République de Djibouti

2018. *Le Code Civil* / *Le Code Civil / Loi no 003/AN/18/8ème L.* Saatavilla: <https://www.refworld.org/legal/legislation/natlegbod/2018/fr/123220> (käyty 25.3.2024).

1992 / 2010. *Djibouti's Constitution of 1992 with Amendments through 2010.* Saatavilla: <https://www.constituteproject.org/constitution/Djibouti_2010.pdf?lang=en> (käyty 25.3.2024).

RSF (Reporters Without Borders) 2023. *2023 World Press Freedom Index.* <https://rsf.org/en/index> (käyty 4.4.2024).

UN HRC (United Nations Human Rights Council) 28.8.2023. *Report of the Working Group on the Universal Periodic Review\*, Djibouti.* <https://undocs.org/Home/Mobile?FinalSymbol=A%2FHRC%2F55%2F11&Language=E&DeviceType=Desktop&LangRequested=False>(käyty 4.4.2024).

UN (United Nations) Geospatial 1.12.2011. *Djibouti* [kartta]. <https://www.un.org/geospatial/content/djibouti> (käyty 25.3.2024).

UN OHCHR (United Nations Office of the High Commissioner for Human Rights) 19.2.2024. *UN women’s rights committee publishes findings on Central African Republic, Djibouti, Greece, Italy, Niger, Oman, Tajikistan and Turkmenistan.* <https://www.ohchr.org/en/press-releases/2024/02/un-womens-rights-committee-publishes-findings-central-african-republic-0> (käyty 4.4.2024).

Université Laval 19.3.2024. *Djibouti.* <https://www.axl.cefan.ulaval.ca/afrique/djibouti.htm> (käyty 25.3.2024).

USDOL (United States Department of Labor) 26.9.2023. *2022 Findings on the Worst Forms of Child Labor: Djibouti.* <https://www.dol.gov/sites/dolgov/files/ILAB/child_labor_reports/tda2022/Djibouti.pdf> (käyty 25.3.2024).

USDOS (United States Department of State)

30.11.2023. *Country Reports on Terrorism 2022: Djibouti.* <https://www.state.gov/reports/country-reports-on-terrorism-2022/djibouti> (käyty 25.3.2024).

6/2023. *Trafficking in Persons Report.* <https://www.state.gov/wp-content/uploads/2023/09/Trafficking-in-Persons-Report-2023_Introduction-V3e.pdf> (käyty 25.3.2024).

20.3.2023. *2022 Country Report on Human Rights Practices: Djibouti.* <https://www.state.gov/wp-content/uploads/2023/02/415610_DJIBOUTI-2022-HUMAN-RIGHTS-REPORT.pdf> (käyty 25.3.2024).

15.3.2023. *Trafficking in Persons Report: Djibouti.* <https://www.state.gov/reports/2023-trafficking-in-persons-report/djibouti/> (käyty 25.3.2024).

WFP (World Food Programme) 31.3.2024. *Djibouti: Annual Country Report 2023 - Country Strategic Plan 2020 – 2024*. <https://docs.wfp.org/api/documents/WFP-0000157709/download/> (käyty 4.4.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA 9.4.2024. [↑](#footnote-ref-1)
2. Bertelsmann Stiftung 19.3.2024, s. 32. [↑](#footnote-ref-2)
3. Esim. Bertelsmann Stiftung 19.3.2024, s. 3. [↑](#footnote-ref-3)
4. Lisätietoja oppositiopuolueista ja niiden jäsenten kohtelusta ks. OFPRA 30.6.2023 [raportti] [ranskankielinen]. [↑](#footnote-ref-4)
5. Freedom House 6.7.2023. [↑](#footnote-ref-5)
6. Bertelsmann Stiftung 19.3.2024, s. 3. [↑](#footnote-ref-6)
7. CIA 9.4.2024.; Bertelsmann Stiftung 19.3.2024, s. 15–16. [↑](#footnote-ref-7)
8. CIA 9.4.2024. [↑](#footnote-ref-8)
9. Djibouti jakautuu kuuteen alueeseen, jotka ovat Ali Sabieh, Arta, Dikhil, Djibouti, Obock, Tadjourah. CIA 9.4.2024. Alueiden sijainti ks. UN Geospatial 1.12.2011 [kartta]. [↑](#footnote-ref-9)
10. Freedom House 6.7.2023. [↑](#footnote-ref-10)
11. Freedom House 6.7.2023. [↑](#footnote-ref-11)
12. Lisätietoja MRD:stä ja sen jäsenten kohtelusta ks. OFPRA 1.8.2023 [raportti][ranskankielinen]. [↑](#footnote-ref-12)
13. Bertelsmann Stiftung 19.3.2024, s. 15. [↑](#footnote-ref-13)
14. International Crisis Group 1/2021. [↑](#footnote-ref-14)
15. INSTAD 2/2024, s. 8 [taulukko]. [↑](#footnote-ref-15)
16. CIA 9.4.2024. [↑](#footnote-ref-16)
17. CIA 9.4.2024. [↑](#footnote-ref-17)
18. CIA 9.4.2024; Université Laval 19.3.2024. [↑](#footnote-ref-18)
19. Université Laval 19.3.2024. [↑](#footnote-ref-19)
20. Encyclopaedia Britannica / Cutbill et al. 15.3.2024. [↑](#footnote-ref-20)
21. Université Laval 19.3.2024. [↑](#footnote-ref-21)
22. Encyclopaedia Britannica / Cutbill et al. 15.3.2024. [↑](#footnote-ref-22)
23. Encyclopaedia Britannica / Cutbill et al. 15.3.2024. [↑](#footnote-ref-23)
24. Université Laval 19.3.2024. [↑](#footnote-ref-24)
25. Université Laval 19.3.2024. [↑](#footnote-ref-25)
26. Université Laval 19.3.2024. [↑](#footnote-ref-26)
27. Encyclopaedia Britannica / Cutbill et al. 15.3.2024. [↑](#footnote-ref-27)
28. Bertelsmann Stiftung 19.3.2024, s. 6. [↑](#footnote-ref-28)
29. Bertelsmann Stiftung 19.3.2024, s. 7. [↑](#footnote-ref-29)
30. OFPRA 30.6.2023, s. 8 [raportti]. Marc Fontrierin haastattelu 23.3.2018. Fontrier on entinen merivoimien upseeri ja Afrikan sarveen erikoistunut kirjoittaja. [↑](#footnote-ref-30)
31. Bertelsmann Stiftung 19.3.2024, s. 7. [↑](#footnote-ref-31)
32. OFPRA 30.6.2023, s. 8 [raportti]. Alkuperäislähde: Morin, Didier 2003. *Dictionnaire historique ‘afar*. Karthala, Pariisi. [↑](#footnote-ref-32)
33. OFPRA 30.6.2023, s. 8 [raportti]. Marc Fontrierin haastattelu 23.3.2018 ja Fontrier, Marc 2003. *Abou Bakr Ibrahim, Pacha de Zeyla – Marchand d’esclaves*. L’Harmattan, Pariisi. [↑](#footnote-ref-33)
34. Encyclopaedia Britannica / Cutbill et al. 15.3.2024. [↑](#footnote-ref-34)
35. OFPRA 30.6.2023, s. 8 [raportti]. Marc Fontrierin haastattelu 23.3.2018. [↑](#footnote-ref-35)
36. Bertelsmann Stiftung 19.3.2024, s. 32. [↑](#footnote-ref-36)
37. CIA 9.4.2024. [↑](#footnote-ref-37)
38. Bertelsmann Stiftung 19.3.2024, s. 7–8. [↑](#footnote-ref-38)
39. Freedom House 6.7.2023. [↑](#footnote-ref-39)
40. CIA 9.4.2024; BBC 18.4.2023. [↑](#footnote-ref-40)
41. CIA 9.4.2024. [↑](#footnote-ref-41)
42. Ransk. Bertelsmann Stiftung 19.3.2024, s. 5; engl. BBC 18.4.2023. [↑](#footnote-ref-42)
43. Bertelsmann Stiftung 19.3.2024, s. 6, 28. [↑](#footnote-ref-43)
44. International Crisis Group 10/2022. [↑](#footnote-ref-44)
45. USDOS 30.11.2023. [↑](#footnote-ref-45)
46. Tarkistettu mm. ISS (Institute for Security Studies <https://issafrica.org/search>); CFR (Council on Foreign Relations <https://www.cfr.org/sub-saharan-africa/djibouti>); UCDP (Uppsala Conflict Data Program <https://ucdp.uu.se/country/522>); Political Geography Now <https://www.polgeonow.com/>; UN HRC 28.8.2023; CIA 9.4.2024; USDOS 20.3.2023; International Crisis Group -järjestön uusin Crisis Watch -päivitys, joka on julkaistu 10/2022. USDOS 30.11.2023. [↑](#footnote-ref-46)
47. Bertelsmann Stiftung 19.3.2024, s. 7. [↑](#footnote-ref-47)
48. ACLED 1.3.2024 [excel-taulukko]. [↑](#footnote-ref-48)
49. Bertelsmann Stiftung 19.3.2024, s. 28. [↑](#footnote-ref-49)
50. International Crisis Group 6/2010. [↑](#footnote-ref-50)
51. International Crisis Group 3/2016. [↑](#footnote-ref-51)
52. International Crisis Group 1/2021; ACLED 1.3.2024 [excel-taulukko]. [↑](#footnote-ref-52)
53. International Crisis Group 1/2021. [↑](#footnote-ref-53)
54. International Crisis Group 2/2021. [↑](#footnote-ref-54)
55. ACLED 1.3.2024 [excel-taulukko]. [↑](#footnote-ref-55)
56. ACLED 1.3.2024 [excel-taulukko]. [↑](#footnote-ref-56)
57. ARDHD 8.3.2024. [↑](#footnote-ref-57)
58. International Crisis Group 8/2021. [↑](#footnote-ref-58)
59. ACLED 1.3.2024 [excel-taulukko]. [↑](#footnote-ref-59)
60. ACLED 1.3.2024 [excel-taulukko]. [↑](#footnote-ref-60)
61. Freedom House 6.7.2023; International Crisis Group 10/2022; ACLED 1.3.2024 [excel-taulukko]. [↑](#footnote-ref-61)
62. International Crisis Group 10/2022. [↑](#footnote-ref-62)
63. International Crisis Group 6/2008. [↑](#footnote-ref-63)
64. International Crisis Group 9/2008. [↑](#footnote-ref-64)
65. International Crisis Group 10/2008. [↑](#footnote-ref-65)
66. International Crisis Group 1/2009. [↑](#footnote-ref-66)
67. International Crisis Group 6/2010. [↑](#footnote-ref-67)
68. International Crisis Group 6/2017. [↑](#footnote-ref-68)
69. International Crisis Group 7/2017. [↑](#footnote-ref-69)
70. International Crisis Group 7/2018. [↑](#footnote-ref-70)
71. International Crisis Group 9/2018. [↑](#footnote-ref-71)
72. International Crisis Group 5/2011. [↑](#footnote-ref-72)
73. USDOS 30.11.2023. [↑](#footnote-ref-73)
74. International Crisis Group 3/2021. [↑](#footnote-ref-74)
75. Bertelsmann Stiftung 19.3.2024, s. 32. [↑](#footnote-ref-75)
76. Keskeiset kansainväliset ihmisoikeusjärjestöt Human Rights Watch (HRW) ja Amnesty International eivät julkaise Djiboutia koskevaa vuosittaista ihmisoikeusraporttia toisin kuin monista muista maista. [↑](#footnote-ref-76)
77. Lapsityövoiman pahimmista muodoista ks. Yhdysvaltain työministeriön raportti. USDOL 26.9.2023. [↑](#footnote-ref-77)
78. USDOS 20.3.2023, s. 1–2. [↑](#footnote-ref-78)
79. USDOS 20.3.2023, s. 1–2. [↑](#footnote-ref-79)
80. RSF 2023. [↑](#footnote-ref-80)
81. Bertelsmann Stiftung 19.3.2024, s. 12. [↑](#footnote-ref-81)
82. FIDH 18.4.2023; FIDH 8.6.2022. [↑](#footnote-ref-82)
83. FIDH 18.4.2023. [↑](#footnote-ref-83)
84. FIDH 8.6.2022. [↑](#footnote-ref-84)
85. ARDHD 21.3.2024. [↑](#footnote-ref-85)
86. Freedom House 6.7.2023; ILGA 12/2020, s. 91. [↑](#footnote-ref-86)
87. Freedom House 6.7.2023. [↑](#footnote-ref-87)
88. ILGA 12/2020, s. 148. [↑](#footnote-ref-88)
89. Lisätietoja pakkoavioliitoista ja viranomaissuojelusta ks. OFPRA 15.6.2023a [raportti] [ranskankielinen]. [↑](#footnote-ref-89)
90. Freedom House 6.7.2023. [↑](#footnote-ref-90)
91. UN OHCHR 19.2.2024. [↑](#footnote-ref-91)
92. Bertelsmann Stiftung 19.3.2024, s. 12. [↑](#footnote-ref-92)
93. Tasot ovat tier 1, tier 2, tier 2 watch list ja tier 3. USDOS 6/2023, s. 71. [↑](#footnote-ref-93)
94. USDOS 15.3.2023. [↑](#footnote-ref-94)
95. USDOS 20.3.2023, s. 1–2. [↑](#footnote-ref-95)
96. Lisätietoja Djiboutin poliisin organisaatiosta ja rankaisemattomuudesta ks. OFPRA 15.6.2023b [raportti] [ranskankielinen]. [↑](#footnote-ref-96)
97. Freedom House 6.7.2023. [↑](#footnote-ref-97)
98. Freedom House 6.7.2023. [↑](#footnote-ref-98)
99. USDOS 20.3.2023, s. 6. [↑](#footnote-ref-99)
100. Bertelsmann Stiftung 19.3.2024, s. 12; CIA 9.4.2024. [↑](#footnote-ref-100)
101. Bertelsmann Stiftung 19.3.2024, s. 12. [↑](#footnote-ref-101)
102. Bertelsmann Stiftung 19.3.2024, s. 12–13. [↑](#footnote-ref-102)
103. Freedom House 6.7.2023. [↑](#footnote-ref-103)
104. USDOS 20.3.2023, s. 6. [↑](#footnote-ref-104)
105. USDOS 20.3.2023, s. 16. [↑](#footnote-ref-105)
106. Lisätietoja Djiboutin poliisin organisaatiosta ks. OFPRA 15.6.2023b [raportti] [ranskankielinen]. [↑](#footnote-ref-106)
107. USDOS 30.11.2023. [↑](#footnote-ref-107)
108. USDOS 20.3.2023, s. 1. [↑](#footnote-ref-108)
109. CIA 9.4.2024. [↑](#footnote-ref-109)
110. CIA 9.4.2024. Täsmällisiä tilastotietoja esim. Djiboutin tilastovirasto INSTAD:in julkaisusta INSTAD 2/2024. [↑](#footnote-ref-110)
111. Bertelsmann Stiftung 19.3.2024, s. 8. [↑](#footnote-ref-111)
112. CIA 9.4.2024. [↑](#footnote-ref-112)
113. Bertelsmann Stiftung 19.3.2024, s. 11, 23. [↑](#footnote-ref-113)
114. INSTAD 2/2024, s. 38 [taulukko]. [↑](#footnote-ref-114)
115. Freedom House 6.7.2023. [↑](#footnote-ref-115)
116. CIA 9.4.2024. [↑](#footnote-ref-116)
117. IOM 25.9.2023. [↑](#footnote-ref-117)
118. IOM 29.11.2023, s. 1–2. [↑](#footnote-ref-118)
119. IPC 2.7.2023, s. 1–3 [ml. taulukko s. 3]. [↑](#footnote-ref-119)
120. WFP 31.3.2024, s. 3-4 [kuvio s. 4]. [↑](#footnote-ref-120)
121. USDOS 20.3.2023, s. 11. [↑](#footnote-ref-121)
122. République de Djibouti 1992 / 2010. [↑](#footnote-ref-122)
123. République de Djibouti 2018. [↑](#footnote-ref-123)
124. USDOS 20.3.2023, s. 11. [↑](#footnote-ref-124)
125. USDOS 20.3.2023, s. 11; Freedom House 6.7.2023. [↑](#footnote-ref-125)
126. Freedom House 6.7.2023. [↑](#footnote-ref-126)
127. Freedom House 6.7.2023. [↑](#footnote-ref-127)
128. USDOS 30.11.2023. [↑](#footnote-ref-128)
129. ARDHD 7.3.2024. [↑](#footnote-ref-129)
130. International Crisis Group 1/2021; ACLED 3.1.2024 [excel-taulukko]; USDOS 20.3.2023, s. 3, 5, 9. [↑](#footnote-ref-130)
131. USDOS 20.3.2023, s. 3, 5, 9,10. [↑](#footnote-ref-131)
132. USDOS 20.3.2023, s. 5, 10. [↑](#footnote-ref-132)
133. ACLED:in excel-taulukosta suodatettu ”demonstrations” ja ”political violence; demonstrations” -kategorioihin luokitellut välikohtaukset. [↑](#footnote-ref-133)
134. ACLED 1.3.2024 [excel-taulukko]. [↑](#footnote-ref-134)
135. ACLED 1.3.2024 [excel-taulukko]. [↑](#footnote-ref-135)
136. ACLED 1.3.2024 [excel-taulukko]. [↑](#footnote-ref-136)
137. USDOS 20.3.2023, s. 2. [↑](#footnote-ref-137)
138. ACLED 1.3.2024 [excel-taulukko]. [↑](#footnote-ref-138)
139. ACLED 1.3.2024 [excel-taulukko]. [↑](#footnote-ref-139)